Presadzovaním hospodárskej súťaže sa zabezpečuje, aby malé podniky a jednotlivci mali spravodlivé šance vo svete globálneho obchodu a globálnych podnikov. Prostredníctvom pravidiel hospodárskej súťaže sa takisto zaručuje, aby všetky spoločnosti podnikajúce na jednotnom trhu dodržiavali rovnaké pravidlá – bez ohľadu na to, či sú veľké, alebo malé, alebo na to, odkiaľ pochádzajú.

V súlade s prístupom Komisie venovať veľkú pozornosť veľkým veciam a klásť menší dôraz na menej podstatné veci („big on big, small on small“) je v súčasnosti podstatne väčší počet menších, bezproblémových opatrení štátnej pomoci vyňatý z predbežnej notifikácie na základe všeobecného nariadenia o skupinových výnimkách výmenou za posilnené kontroly na úrovni členských štátov, väčšiu transparentnosť a lepšie hodnotenie vplyvu pomoci. Komisia 17. mája rozšírila pôsobnosť všeobecného nariadenia o skupinových výnimkách na prístavy a letiská a zahrnula ďalšie zjednodušenia v iných oblastiach, ako sú kultúrne projekty a viacúčelové športové arény a kompenzácie pre spoločnosti pôsobiace v najvzdialenejších regiónoch EÚ. Očakáva sa, že sa tým uľahčia verejné investície na podporu spoločných cieľov Komisie v oblasti zamestnanosti a rastu, klímy, inovácií a sociálnej súdržnosti.

V rámci elektronického obchodu by sa mal spotrebiteľom poskytnúť širší výber tovarov a služieb, ako aj možnosť nakupovať cez hranice. Napriek čoraz väčšiemu množstvu tovarov a služieb, s ktorými sa na celom svete obchoduje cez internet, však cezhraničný online predaj v rámci EÚ rastie len pomaly. V roku 2015 Komisia začala odvetvový prieskum s cieľom určiť možné problémy v oblasti hospodárskej súťaže na európskych trhoch elektronického obchodu. Počas prieskumu Komisia zozbierala dôkazy od viac ako 1 900 spoločností pôsobiacich v oblasti elektronického obchodu so spotrebiteľským tovarom a s digitálnym obsahom a analyzovala približne 8 000 distribučných a licenčných zmlúv. V máji 2017 Komisia uverejnila záverečnú správu z odvetvového prieskumu so zreteľom na doručené pripomienky k predbežnej správe zo septembra 2016. Zistenia už Komisii pomáhajú lepšie sa zamerať na presadzovanie pravidiel hospodárskej súťaže EÚ na trhoch elektronického obchodu. Odvetvový prieskum navyše stimuloval spoločnosti, aby z vlastnej iniciatívy prehodnotili obchodné praktiky.

Komisia sa zaoberala aj distribučnými dohodami spoločnosti Amazon s vydavateľmi elektronických kníh v Európe. Komisia začala vyšetrovanie z dôvodu doložiek obsiahnutých v dohodách o distribúcii elektronických kníh spoločnosti Amazon, ktoré mohli byť v rozpore s antitrustovými pravidlami EÚ. V týchto doložkách, niekedy označovaných ako „doložky najvyšších výhod“, sa požadovalo, aby vydavatelia poskytli spoločnosti Amazon podobné alebo lepšie podmienky ako podmienky ponúknuté jej konkurentom a/alebo aby spoločnosť Amazon informovali o priaznivejších alebo alternatívnych podmienkach poskytnutých konkurentom spoločnosti Amazon. Komisia sa domnievala, že takéto doložky by mohli iným platformám pre elektronické knihy sťažiť vývoj inovačných služieb pre elektronické knihy a účinnú súťaž so spoločnosťou Amazon.

Vysoká koncentrácia na trhu znamená, že v konkrétnom odvetví má málo spoločností vysoký podiel na trhu. Riadnym presadzovaním hospodárskej súťaže sa zabezpečí, že veľké a silné spoločnosti nebudú zneužívať svoju trhovú silu v neprospech svojich zákazníkov a zvyšku hospodárstva. Súdny dvor v septembri objasnil rámec na posúdenie zákonnosti platieb za exkluzivitu uplatňovaných dominantnými spoločnosťami. Potvrdilo sa, že takéto platby sú vo východisku nezákonné a že protisúťažné účinky možno preukázať mnohými rôznymi spôsobmi. Z procedurálneho hľadiska Súdny dvor upozornil aj na dôležitosť vedenia záznamov o kontaktoch so spoločnosťami a s inými stranami zapojenými do vyšetrovaní v oblasti hospodárskej súťaže, čo je v plnom súlade s dôrazom, ktorý Komisia kladie na spravodlivosť a rešpektovanie práv spoločnosti na svoju obhajobu.

Všeobecné nariadenie o skupinových výnimkách, ktoré je určené najmä pre oblasti s nedostatočným pokrytím a členským štátom umožňuje zavádzať širokopásmové siete bez oznámenia o štátnej pomoci a bez dodržiavania usmernení Komisie pre uplatňovanie pravidiel štátnej pomoci v súvislosti s rýchlym zavádzaním širokopásmových sietí, ponúka stabilitu a právnu istotu pre investície do širokopásmového pripojenia. Týmito pravidlami sa podporuje rýchle zavedenie širokopásmovej infraštruktúry na základe financovania z verejných zdrojov, pričom by sa súčasne malo minimalizovať riziko vytláčania súkromných investícií alebo vytvárania monopolov. Všetky členské štáty v súčasnosti už prijali a/alebo aktualizovali národné a/alebo regionálne stratégie širokopásmového pripojenia a postupne ich prispôsobujú novým strategickým cieľom pre pripojiteľnosť do roku 2025. V roku 2017 Komisia schválila rozsiahle národné a regionálne programy širokopásmového pripojenia, najmä pre Litvu, Chorvátsko, Rakúsko, Nemecko a Poľsko. Spotrebiteľom a podnikom plánované opatrenia prinesú rýchlejší internet. Generálne riaditeľstvo pre hospodársku súťaž v roku 2017 aktívne prispelo svojimi odbornými znalosťami o práve hospodárskej súťaže, najmä o pravidlách štátnej pomoci, k novej európskej sieti poradenských stredísk pre širokopásmové pripojenie a k súboru nástrojov pre širokopásmové pripojenie na vidieku. Obidve iniciatívy sa zameriavajú na budovanie kapacít (právnych, technických alebo finančných) a šírenie poznatkov o širokopásmovom pripojení vrátane výmeny súčasných najlepších postupov v oblasti rýchleho zavádzania širokopásmových plánov v Európe.

Internetové pripojenie a pokrytie sú predpokladom digitálneho rozvoja a inovácie. V rámci stratégie digitálneho jednotného trhu je cieľom Komisie podporovať zavádzanie širokopásmového pripojenia, najmä v oblastiach s nedostatočným pokrytím, a zabezpečiť vysokú úroveň pripojiteľnosti v EÚ. Komisia stanovila cieľ pripojenia k internetu s rýchlosťou sťahovania/vysielania 1 gigabit dát za sekundu do roku 2025 pre všetky školy, dopravné uzly a hlavných poskytovateľov verejných služieb, ako aj pre digitálne intenzívne podniky. Okrem toho by všetky európske domácnosti mali mať prístup k sieťam s rýchlosťou sťahovania najmenej 100 Mbps, ktorú možno do roku 2025 zvýšiť na 1 gigabit. Napokon, do roku 2025 by aj všetky mestské oblasti a všetky hlavné pozemné dopravné cesty mali mať súvislé pokrytie 5G.

Pri posudzovaní navrhovanej koncentrácie musí byť Komisia schopná prijímať rozhodnutia s úplnou znalosťou presných skutočností. Na základe nariadenia EÚ o fúziách sa spoločnosti zaväzujú poskytovať v rámci vyšetrovania koncentrácie správne informácie, ktoré nie sú zavádzajúce, pretože je to nevyhnutné na to, aby Komisia včas a účinne preskúmala koncentrácie a odkúpenia. Táto povinnosť platí bez ohľadu na to, či informácie majú vplyv na konečný výsledok hodnotenia koncentrácie.

Komisia bola obozretná aj pri riešení pokusov spoločností vyrábajúcich pôvodné lieky o oddialenie alebo obmedzenie zavádzania generických liekov na trh. V júli 2017 Komisia zaslala oznámenie námietok farmaceutickej spoločnosti Teva. Komisia informovala spoločnosť Teva o svojom predbežnom stanovisku, že dohoda uzatvorená s jej konkurentom, spoločnosťou Cephalon, je v rozpore s antitrustovými pravidlami EÚ. V dohode sa spoločnosť Teva zaviazala, že neuvedie na trh lacnejšiu generickú verziu lieku Cephalon na liečbu porúch spánku, modafinil.

Uvádzanie generických liekov na trh a hospodárska súťaž týkajúca sa generických liekov je základným prvkom zlepšovania cenovej dostupnosti zdravotnej starostlivosti. V oznámení námietok sa uvádza, že dohoda o urovnaní vo vzťahu k patentom medzi spoločnosťou Cephalon a spoločnosťou Teva mohla oddialiť uvedenie lacnejšieho generického lieku na trh, čo viedlo k vyšším cenám modafinilu a mohlo byť značnou ujmou pre pacientov v EÚ a rozpočty na zdravotníctvo. Spoločnosti majú teraz príležitosť reagovať na obavy Komisie. Zaslanie oznámenia námietok nemá nijaký vplyv na konečný výsledok vyšetrovania.

Kľúčové koncentrácie vo farmaceutickom odvetví

V júni Komisia schválila nadobudnutie spoločnosti Actelion spoločnosťou Johnson & Johnson pod podmienkou prijatia nápravných opatrení. Hoci sa činnosti týchto dvoch spoločností do značnej miery dopĺňali, obidve pracovali na liečbe nespavosti založenej na novom prístupe k liečbe tejto choroby. Z prieskumu trhu vykonaného Komisiou vyplynulo, že transakcia oznámená spoločnosťou Johnson & Johnson by jej dala možnosť a motiváciu racionalizovať svoje konkurenčné programy výskumu a vývoja v oblasti nespavosti buď odložením, alebo ukončením jedného z nich. S cieľom riešiť tieto obavy z narušenia hospodárskej súťaže spoločnosť Johnson & Johnson ponúkla nápravné opatrenia, ktorými by sa malo zabezpečiť, aby nemohli negatívne ovplyvniť vývoj výskumného programu týkajúceho sa nespavosti.

Kľúčové koncentrácie v agrochemickom sektore

Semená a pesticídy sú pre poľnohospodárov a v konečnom dôsledku pre spotrebiteľov nevyhnutné. Komisia zabezpečuje účinnú hospodársku súťaž v tomto sektore tak, aby mali poľnohospodári prístup k inovačným výrobkom, lepšej kvalite a konkurenčným cenám. Na tomto trhu Komisia na základe nariadenia EÚ o fúziách posúdila nedávne koncentrácie spoločností Dow a Dupont a spoločností Syngenta a ChemChina, ako aj spoločností Bayer a Monsanto. Obidve rozhodnutia nasledovali po hĺbkovom preskúmaní navrhovaných transakcií.

Podmienečné schválenie koncentrácie spoločností Dow a DuPont a nadobudnutia spoločnosti Syngenta spoločnosťou ChemChina V marci 2017 Komisia schválila koncentráciu medzi chemickými spoločnosťami Dow a DuPont so sídlom v USA pod podmienkou odčlenenia hlavných častí globálnej činnosti spoločnosti DuPont v oblasti pesticídov vrátane jej celosvetovej organizácie pre výskum a vývoj. Komisia mala obavy, že oznámená koncentrácia by obmedzila hospodársku súťaž v oblasti cien a výberu na viacerých trhoch s existujúcimi pesticídmi. Z podrobného vyšetrenia účinkov koncentrácie ďalej vyplynulo, že pokiaľ ide o hospodársku súťaž v niekoľkých oblastiach inovácií, v ktorých si činnosti výskumu a vývoja daných strán konkurovali, a hospodársku súťaž v inováciách pesticídov, v dôsledku koncentrácie by došlo k ich významnému zníženiu. Záväzky predložené spoločnosťami Dow a DuPont v plnom rozsahu vyriešili všetky tieto obavy. V apríli 2017 Komisia schválila nadobudnutie spoločnosti Syngenta spoločnosťou ChemChina (založenou v Číne a vo Švajčiarsku) v závislosti od podmienok. Komisia mala obavy, že by oznámená transakcia znížila hospodársku súťaž na viacerých existujúcich trhoch s pesticídmi v rámci Európskeho hospodárskeho priestoru. Okrem toho mala Komisia obavy, že transakcia by mohla znížiť hospodársku súťaž týkajúcu sa regulátorov rastu rastlín. Schválenie bolo preto podmienené odčlenením významných častí podnikania spoločnosti ChemChina v oblasti pesticídov a regulátorov rastu rastlín v Európe. Vyšetrovanie Komisie sa zameralo na hospodársku súťaž týkajúcu sa existujúcich pesticídov, keďže spoločnosť ChemChina nesúťaží so spoločnosťou Syngenta v oblasti vývoja nových a inovačných pesticídov.

V auguste Komisia začala hĺbkové vyšetrovanie na účel posúdenia navrhovaného nadobudnutia spoločnosti Monsanto (USA) spoločnosťou Bayer (Nemecko) na základe nariadenia EÚ o fúziách. Zlúčený subjekt bude mať najväčšie portfólio pesticídov, ako aj najsilnejšie globálne pozície v oblasti semien a znakov, čím sa stane najväčšou integrovanou spoločnosťou v priemysle. Komisia vyjadrila predbežné obavy v súvislosti s tým, že navrhované nadobudnutie by mohlo obmedziť hospodársku súťaž na viacerých trhoch, čo by viedlo k vyšším cenám, nižšej kvalite, slabšiemu výberu a obmedzenej inovácii. Konkrétne sa v počiatočnom prieskume trhu identifikovali predbežné obavy v oblastiach pesticídov, semien a znakov, ako aj v oblasti digitálneho poľnohospodárstva. Komisia takisto preskúmala, či by sa prístup konkurentov k distribútorom a poľnohospodárom mohol sťažiť, ak by sa spoločnosti Bayer a Monsanto spojili alebo viazali svoj predaj pesticídov a semien, najmä v súvislosti s príchodom digitálneho poľnohospodárstva. Digitálne poľnohospodárstvo spočíva v zhromažďovaní údajov a informácií o poľnohospodárskych podnikoch s cieľom poskytnúť poľnohospodárom poradenstvo alebo súhrnné údaje na základe ich potrieb. Spoločnosť Bayer aj spoločnosť Monsanto investujú do tejto vznikajúcej technológie. Vzhľadom na celosvetový rozsah činností spoločnosti Bayer a spoločnosti Monsanto Komisia úzko spolupracovala s inými orgánmi na ochranu hospodárskej súťaže, najmä s Ministerstvom spravodlivosti Spojených štátov amerických a s antitrustovými orgánmi Austrálie, Brazílie, Kanady a Južnej Afriky.

Zabezpečenie konkurenčných cien vstupov pre európske priemyselné odvetvia

V apríli 2017 Komisia zakázala navrhované prevzatie spoločnosti Cemex Croatia spoločnosťami HeidelbergCement a Schwenk podľa nariadenia EÚ o fúziách. Komisia mala vážne obavy, že v dôsledku prevzatia by sa výrazne obmedzila hospodárska súťaž na chorvátskych trhoch so šedým cementom a zvýšili by sa ceny.

Prevzatím by sa odstránila hospodárska súťaž medzi spoločnosťami, ktoré vyrovnane súťažili o zákazníkov nakupujúcich cement v Chorvátsku, čo by mohlo viesť k dominantnému postaveniu na trhu. Trhové podiely strán by celkovo dosiahli približne 45 – 50 %, v niektorých častiach krajiny až viac ako 70 %. Po hĺbkovom vyšetrení Komisia dospela k záveru, že navrhované nápravné opatrenie nestačí na nahradenie hospodárskej súťaže, ktorá by v dôsledku koncentrácie prestala existovať.

Cement je dôležitým vstupom v odvetví stavebníctva, ktoré Chorvátsku prináša mnoho pracovných miest a ktoré v posledných rokoch čelilo problémom. Komisia podnikla kroky na ochranu zákazníkov a na predchádzanie negatívnym účinkom vyšších cien vstupov v tomto dôležitom odvetví.

5. Zvýšenie rastu prostredníctvom ochrany hospodárskej súťaže v sieťových odvetviach

Komisia v sektore energetiky naďalej pracuje na dosiahnutí európskej energetickej únie, v ktorej bude môcť voľne a bezpečne plynúť čistá energia. Spoľahlivé dodávky energie pre podniky a spotrebiteľov za rozumné ceny a s minimálnym vplyvom na životné prostredie sú pre európske hospodárstvo veľmi dôležité.